Ilustracija: FAH



JUTROS oko 9 sati na Aleji Bologne u Podsusedu policija je blokirala sav promet. Na terenu su službenici u odjelima za protueksplozivnu zaštitu. Na teren je izašlo i više policijskih kombija.



Tamo se nalaze zbog dojave o sumnjivom predmetu u Aleji Bologne i trenutno pretražuju teren.

Index je od zagrebačke policije dobio potvrdu kako je postupanje još uvijek u tijeku.

"Imali smo dojavu o sumnjivom predmetu, a postupanje je u tijeku. Promet je zatvoren, preusmjerava se od Aleje Seljačke bune na Podsusedsku aleju i na Susedgradski vidikovec, izlaz 2", rečeno je Indexu iz policije u 9.30 sati.

U 10.30 sati Indexu su iz zagrebačke policije rekli kako se ipak radilo o lažnoj uzbuni.

"Nema opasnosti, ne radi se o sumnjivom predmetu, u 10 sati pušten promet normalno", rekli su Indexu iz policije.



Tekst se nastavlja ispod oglasa

Blažević 2013. godine optužen za podmetanje eksploziva kraj Aleje Bologne

Podsjetimo, Vojislav Blažević 2013. godine optužen je da je podmetnuo dvije eksplozivne naprave u Zagrebu.

Županijsko državno odvjetništvo u Zagrebu podignulo je tada optužnicu protiv Vojislava Blaževića zbog dvaju kaznenih djela protiv opće sigurnosti, odnosno zbog postavljanja dviju eksplozivnih naprava ručne izrade na željezničkoj pruzi u Susedgradu 9. siječnja i dva dana poslije na autobusnoj postaji u Stenjevcu.



"Okrivljenika se tereti da je tijekom noćnih sati 9. siječnja 2013. u Zagrebu, na sjevernom željezničkom kolosijeku pruge Zagreb-Varaždin, svjestan da tom prugom prometuju vlakovi i da je uz kolnik Aleje Bologne i naselje; upravo u cilju da ugrozi život i tjelesni integritet ljudi i uništi imovinu; s vanjske strane sjeverne tračnice postavio ručno izrađenu eksplozivnu napravu s najmanje 1200 grama eksplozivnog punjenja visokobrizantnog vojnoformacijskog eksploziva trinitrotoulena (TNT)", stajalo je u optužnici.

U ožujku ove godine Blažević je na zagrebačkom Općinskom kaznenom sudu nepravomoćno oslobođen optužbi.

> Vojislav Blažević nije kriv za eksplozije u Zagrebu

